רם גופנא

רם גופנא (3 באוקטובר 1928 – 5 ביולי 2021) היה ארכאולוג ישראלי ופרופסור בחוג לארכאולוגיה באוניברסיטת תל אביב.

ביוגרפיה
גופנא נולד בתל אביב לאפרים וריטה קפלן. דודו היה הארכאולוג יעקב קפלן. למד בבית הספר היסודי "תל נורדוי" ובתיכון חדש. בצעירותו היה חבר בתנועת "המחנות העולים". היה חבר בארגון "ההגנה", ובשנת 1946 התגייס לפלמ"ח במסגרת הכשרת כפר גלעדי של התנועה המאוחדת.

במלחמת העצמאות שירת בגדוד השלישי, בחטיבת יפתח.

בין השנים 1951 –1956 למד גופנא ארכאולוגיה באוניברסיטה העברית בירושלים, שם השלים תואר ראשון ושני. לאחר מכן עבד כארכאולוג באגף העתיקות, לימים רשות העתיקות, ושימש בתפקיד כעשרים שנה. ב-1974 קיבל תואר שלישי מאוניברסיטת תל אביב, עבר ללמד באוניברסיטה, ופרש לגמלאות בדרגת פרופסור מן המניין ב-1997.

פעילות ארכאולוגית
בשנות פעילותו המדעית עסקו מחקריו בתהליך ההתיישבות הקדומה בארץ ישראל, בעיקר בתקופות הפרוטוהיסטוריות: התקופה הכלקוליתית, תקופת הברונזה הקדומה, תקופת הברונזה הביניימית ותקופת הברונזה התיכונה.

גופנא החל בחקירותיו עוד בהיותו סטודנט. כבר בשנת 1953, ערך לבקשת המועצה האזורית עמק חפר סקר ארכאולוגי מקיף ברחבי האזור. בראשית שנות השישים ערך סקר ארכאולוגי באזור חבל הבשור, בין תל שרוחן לרוביה (באר רבובה), בעזרת חברי הקיבוצים באזור. גופנא השתתף בסקר השומרון שהחל לאחר מלחמת ששת הימים, וסקר בתחום נחלות שבט מנשה ושבט אפרים. הוא ויוסף פורת זיהו את תהליך ההתנחלות של שבטים אלו בשומרון. גופנא הרבה לחקור את תולדות ההתיישבות הקדומה במישור החוף ועמד גם בראש סקר ארכאולוגי שיטתי שנערך בשנות השבעים בדרום-מערב השרון ובעמק לוד.

מבין החפירות הרבות שערך בולטות החפירות הבאות: בתל פולג בשנות השישים, שם נחשפו ביצורים מתקופת הברונזה התיכונה ויישובי פרזות מהתקופות הישראלית והפרסית; בסוף שנות השבעים חשף יחד עם איתן איילון שרידי מצודה מתקופת הברונזה התיכונה בח' א-זוריקייה, לא הרחק מתל פולג, שהייתה ככל הנראה גם היא חלק ממערך ההגנה של ממלכת אפק הכנענית. בסוף שנות השבעים חפר גופנא שרידי עיר מבוצרת מתקופת הברונזה הקדומה בתל דלית (מזרחית למושב בית נחמיה); בין השנים 1970–1983 הוא חפר עם דן גזית לסירוגין בתל עין הבשור, השוכן בפארק אשכול שבחבל הבשור, ותרם למחקר ה"התרבות הבשורית" (תרבות חומרית ייחודית שהתפתחה באזור, בשלב מוקדם של התקופה הכלקוליתית). בעין בשור נחשפו ארבע שכבות יישוב, שלוש מהן מתקופת הברונזה הקדומה. באחת מהן נתגלה מבנה מצרי מראשית ימיה של השושלת הראשונה במצרים (סוף אלף רביעי לפנה"ס), ששימש תחנת דרכים. השכבה הרביעית היא מהתקופה ההלניסטית. בשנות פעולתו בשטח התעמת גופנא לא אחת עם הרמטכ"ל לשעבר, משה דיין, ששדד עתיקות בניגוד לחוק.

לאחר שפרש סייע לדני רכט בכתיבה לאתר האנציקלופדיה העירונית "תל אביב 100" שהקים רכט.

נפטר ב-5 ביולי 2021, והובא למנוחות בבית העלמין גני אסתר בראשון לציון . הותיר אחריו את רעייתו רות (לבית לאוטרבך) ואת שלושת ילדיהם, ביניהם המיקרוביולוג פרופ' אורי גופנא.

 לקריאה נוספת 

 רם גופנא, אברהם יעקבזון, משה ליסק, בתיה בר (עורכים), מכפר גלעדי למעין ברוך, ספריית יהודה דקל - המועצה לשימור אתרי מורשת בישראל, 2015. *ספר-מכרם מטרי לרחוב בן יהודה שטראסה שכונת תל נורדוי בתל אביב תרפ"ב-תרצ"ב 1922-1932 פרופסור רם גופנא, הוצאת גופנא 2006 

קישורים חיצוניים

 רם גופנא באתר אוניברסיטת תל אביב 
 זיכרונות של ארכאולוג עברי (רם גופנא מספר את קורות חייו), באתר "לידרמן, מטבעות, בולים, עתיקות וקטלוגים"
 רם גופנא, פרקים מהסקר הארכאולוגי של עמק חפר

 מאמרי רם גופנא באתר האנציקלופדיה העירונית "תל אביב 100"


 ראיון מיום 6.9.2020 פרופ׳ אמריטוס רם גופנא בן 92 מספר לאבי משה-סגל על מוראות ההפצצה האיטלקית על תל אביב 9.9.1940

הערות שוליים

קטגוריה:ארכאולוגים ישראלים
קטגוריה:סגל אוניברסיטת תל אביב: ארכאולוגיה ותרבויות המזרח הקדום
קטגוריה:אנשי היישוב ילידי הארץ
קטגוריה:בוגרי המחנות העולים
קטגוריה:בוגרי התנועה המאוחדת
קטגוריה:בוגרי תיכון חדש
קטגוריה:לוחמי הפלמ"ח
קטגוריה:בעלי תואר דוקטור מאוניברסיטת תל אביב
קטגוריה:בוגרי האוניברסיטה העברית בירושלים
קטגוריה:ישראלים שנולדו ב-1928
קטגוריה:ישראלים שנפטרו ב-2021
קטגוריה:אישים הקבורים בבית הקברות גני אסתר בראשון לציון